U-I-415/02
Natisni
Opravilna št.:
U-I-415/02
Datum odločitve:
4. 3. 2004
ECLI:
ECLI:SI:USRS:2004:U.I.415.02
Akt:
Odlok o gospodarskih javnih službah v Občini Ravne na Koroškem (Medobčinski uradni vestnik, št. 9/94), 8. tč. 1. odst. 5. čl.
Izrek:
Pobuda za začetek postopka za oceno ustavnosti in zakonitosti 8. točke prvega odstavka 5. člena Odloka o gospodarskih javnih službah v Občini Ravne na Koroškem (Medobčinski uradni vestnik, št. 9/94) se zavrne.
Evidenčni stavek:
Dejstvo, da so občine uredile izvajaje določenih javnih služb drugače, ni argument, s katerim bi se lahko utemeljevala neustavnost in nezakonitost občinskega predpisa. Občine namreč lahko v okviru Ustave in zakonov samostojno urejajo zadeve lokalnega pomena. Pri tem morajo upoštevati lokalne razmere in potrebe v posamezni občini ter na podlagi ocene in presoje vseh okoliščin izbrati najprimernejši način urejanja.
Ustavno sodišče se ne more spuščati v oceno ustreznosti in primernosti izpodbijane ureditve, saj ti nista predmet ustavnosodne presoje.
Geslo:
1.5.51.1.5.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker je očitno neutemeljena.
1.5.51.1.5.1.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker je očitno neutemeljena - Ker je bilo o zadevi že odločeno, pa ni novih argumentov.
1.5.51.1.29 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Načelo samoomejitve (self-restraint).
Pravna podlaga:
Člen 26.2, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Družba Primožič Pogrebne storitve, d. o. o., Ravne na Koroškem
Datum vloge:
3. 12. 2002
Vrsta odločitve:
sklep
Vrsta rešitve:
zavrnitev
Dokument:
US23168
Dokument v PDF obliki:
U-I-415-02.pdf
121 KB
Prenesite datoteko
U-I-415/02
4. 3. 2004
SKLEP
Ustavno sodišče je v postopku za preizkus pobude družbe Primožič Pogrebne storitve, d.o.o., Ravne na Koroškem, ki jo zastopa Dejan Rituper, odvetnik v Lendavi, na seji dne 4. marca 2004
sklenilo:
Pobuda za začetek postopka za oceno ustavnosti in zakonitosti 8. točke prvega odstavka 5. člena Odloka o gospodarskih javnih službah v Občini Ravne na Koroškem (Medobčinski uradni vestnik, št. 9/94) se zavrne.
Obrazložitev
A.
1. Pobudnica je vložila pobudo za oceno ustavnosti in zakonitosti 8. točke prvega odstavka 5. člena Odloka o gospodarskih javnih službah v Občini Ravne na Koroškem (v nadaljevanju Odlok), ki pokopališko in pogrebno dejavnost opredeljuje kot obvezno javno službo. Pobudnica meni, da bi morala biti pogrebna dejavnost podvržena režimu prostega trga oziroma da jo je treba urediti na novo. Pri tem navaja, da je Ustavno sodišče o ustavnosti in zakonitosti omenjene določbe na njen predlog že dvakrat odločalo in obe pobudi zavrnilo. Meni, da v pobudi navaja nove razloge, ki naj bi upravičevali vložitev pobude. Tako trdi, da so občine, ki so se izločile iz občine Ravne na Koroškem, uredile izvajanje posameznih javnih služb na novo in na drugačen način, kot to velja za izvajanje pokopališke in pogrebne dejavnosti na podlagi navedenega Odloka. Zato meni, da bi bilo treba na novo urediti tudi izvajanje pokopališke in pogrebne dejavnosti. Prav tako pobudnica navaja, da je bila diskriminirana s strani podjetja Javno komunalno podjetje Log, ki opravlja javno službo na podlagi izpodbijanega odloka. To podjetje naj bi zavračalo sprejem pokojnikov, ki jih na pokopališče pripelje pobudnica, ne pa tudi tista pogrebna podjetja, ki so registrirana za opravljanje pogrebne dejavnosti.
B.
2. Odlok v 8. točki prvega odstavka 5. člena določa, da je pokopališka in pogrebna dejavnost obvezna lokalna gospodarska javna služba.
3. Ustavno sodišče je že dvakrat presojalo pobudo za oceno ustavnosti in zakonitosti navedene določbe Odloka. Obe pobudi je vložila pobudnica. Ustavno sodišče je prvič z odločbo št. U-I- 48/97 z dne 6. 7. 2000 (Uradni list RS, št. 66/2000 in OdlUS IX, 185) ugotovilo, da določba Odloka, ki določa pokopališko in pogrebno dejavnost kot obvezno lokalno javno službo, ni v neskladju z Ustavo in zakonom. Ker pobudnica v drugi pobudi ni navedla razlogov, ki jih Ustavno sodišče še ni presojalo, in ki bi lahko pripeljali do drugačne odločitve, je Ustavno sodišče z sklepom št. U-I-362/02 z dne 21. 11. 2002 (OdlUS XI, 239) njeno pobudo kot očitno neutemeljeno zavrnilo. Pobudnica tudi v zadnji vlogi ne navaja novih razlogov, ki bi lahko pripeljali do drugačne odločitve Ustavnega sodišča. Na novo sicer obrazlaga, da so občine, ki so se izločile iz Občine Ravne na Koroškem, uredile izvajanje določenih javnih služb z lastnimi predpisi in na drugačen način, kot je v izpodbijanem odloku predpisan za opravljanje pokopališke in pogrebne dejavnost. Zato meni, da je treba na novo urediti tudi opravljanje navedene dejavnosti.
Ustavno sodišče je o ustavnosti in zakonitosti izpodbijane določbe Odloka že odločalo in ugotovilo, da ni v neskladju z Ustavo in zakonom. Pri tem je navedlo, da gre za lokalno gospodarsko javno službo, za katero lokalna skupnost sama predpiše način njenega opravljanja. Dejstvo, da so občine uredile izvajaje določenih javnih služb drugače, ni argument, s katerim bi se lahko utemeljevala neustavnost in nezakonitost občinskega predpisa. Občine namreč lahko v okviru Ustave in zakonov samostojno urejajo zadeve lokalnega pomena. Pri tem morajo upoštevati lokalne razmere in potrebe v posamezni občini ter na podlagi ocene in presoje vseh okoliščin izbrati najprimernejši način urejanja. Ustavno sodišče se ne more spuščati v oceno ustreznosti in primernosti izpodbijane ureditve, saj ti nista predmet ustavnosodne presoje.
4. Glede na navedeno je Ustavno sodišče pobudo za začetek postopka za oceno ustavnosti kot očitno neutemeljeno zavrnilo.
C.
5. Ustavno sodišče je sprejelo ta sklep na podlagi drugega odstavka 26. člena Zakona o Ustavnem sodišču (Uradni list RS, št. 15/94 - ZUstS) v sestavi: podpredsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Podpredsednik
dr. Janez Čebulj